Diari Oficial de la Generalitat Valenciana


Sumari del DOGV 5985, del 31-03-2009 (2009/3564)

REIAL DECRET 431/2009, de 27 de març, sobre traspàs a la Comunitat Valenciana dels mitjans personals adscrits a l'Hospital General Bàsic de la Defensa de València.
-------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2009/03/27/431/dof/vci/html**

### Dades del document

Número de DOGV
:   5985

Data del DOGV
:   31-03-2009

Secció del DOGV
:   I. DISPOSICIONS GENERALS

Número del document
:   2009/3564


Data del document
:   27-03-2009

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * establiment hospitalari
    * descentralització
    * competència administrativa
    * personal sanitari
    * legislació

REIAL DECRET 431/2009, de 27 de març, sobre traspàs a la Comunitat Valenciana dels mitjans personals adscrits a l'Hospital General Bàsic de la Defensa de València. [2009/3564]
La Constitució, en l'article 149.1.16ª, reserva a l'Estat la competència exclusiva sobre sanitat exterior, bases i coordinació general de la sanitat.
Per la seua banda, l'Estatut d'Autonomia de la Comunitat Valenciana aprovat per la Llei Orgànica 5/1982, d'1 de juliol, i per la Llei Orgànica 1/2006, de 10 d'abril, establix en l'article 54.1 que és de competència exclusiva de la Generalitat l'organització, administració i gestió de totes les institucions sanitàries públiques dins del territori de la Comunitat Valenciana.
Conforme a l'article 54.2 del mateix Estatut, correspon a la Generalitat en matèria de Seguretat Social: a) el desplegament legislatiu i l'execució de la legislació bàsica de l'Estat, a excepció de les normes que configuren el règim econòmic d'esta; b) la gestió del règim econòmic de la Seguretat Social.
Finalment, l'article 54.4 de l'Estatut d'Autonomia de la Comunitat Valenciana, assenyala que la Generalitat podrà organitzar i administrar per a aquelles finalitats, i dins del seu territori, tots els servicis relacionats amb les matèries abans mencionades, i exercirà la tutela de les institucions, entitats i funcions en matèria de sanitat i seguretat social, i es reservarà l'Estat l'alta inspecció per a l'exercici de les funcions i competències contingudes en este article.
El conveni de col·laboració entre el Ministeri de Defensa i la Generalitat Valenciana per a regular l'ús compartit civil i militar de les actuals instal·lacions de l'Hospital General Bàsic de la Defensa a València, subscrit l'1 de juliol de 2008 (Boletín Oficial del Estado número 174, de 19 de juliol de 2008) establix, en la seua clàusula quarta, que mitjançant un reial decret s'efectuarà el traspàs a la Comunitat Valenciana del personal civil de l'hospital esmentat.
Finalment, la disposició transitòria primera de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, regulen la forma i condicions a què han d'ajustar-se els traspassos de funcions i servicis de l'administració de l'Estat a la Comunitat Valenciana.
De conformitat amb el que disposa el reial decret citat, que també regula el funcionament de la Comissió Mixta de Transferències prevista en la disposició transitòria primera de l'Estatut d'Autonomia de la Comunitat Valenciana, esta Comissió va adoptar, en la seua reunió del dia 24 de març de 2009, l'oportú acord sobre traspàs de mitjans personals adscrits a l'Hospital General Bàsic de la Defensa de València, que eleva al Govern per a la seua aprovació mitjançant un reial decret.
En virtut d'això, en compliment del que disposa la disposició transitòria primera de l'Estatut d'Autonomia de la Comunitat Valenciana, a proposta de la ministra d'Administracions Públiques, i amb la deliberació prèvia del Consell de Ministres en la seua reunió del dia 27 de març de 2009,
DECRETE
Article 1
S'aprova l'acord de la Comissió Mixta prevista en la disposició transitòria primera de l'Estatut d'Autonomia de la Comunitat Valenciana, sobre traspàs a l'esmentada comunitat autònoma dels mitjans personals adscrits a l'Hospital General Bàsic de la Defensa de València, adoptat pel Ple de la dita Comissió en la seua sessió de data 24 de març de 2009, i que es transcriu com a annex d'este reial decret.
Article 2
En conseqüència, queden traspassats a la Comunitat Valenciana els mitjans personals i els crèdits pressupostaris corresponents, en els termes que resulten del propi acord i de les relacions annexes.
Article 3
El traspàs a què es referix este reial decret tindrà efectivitat a partir del dia assenyalat en l'acord de la mencionada Comissió Mixta, sense perjuí que el Ministeri de Defensa produïsca fins llavors, si és el cas, els actes administratius necessaris per al manteniment dels servicis en el mateix règim i nivell de funcionament que tingueren en el moment de l'adopció de l'acord.
Article 4
Els crèdits pressupostaris que es determinen, de conformitat amb la relació número 2 de l'annex, seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels servicis assumits per les comunitats autònomes, una vegada es remeten al departament citat per part del Ministeri de Defensa els respectius certificats de retenció de crèdit, per a complir al que disposa la normativa vigent sobre Pressupostos Generals de l'Estat.
Disposició final única
Entrada en vigor
Este reial decret entrarà en vigor l'endemà de la seua publicació en el Boletín Oficial del Estado.
Madrid, 27 de març de 2009
JOAN CARLES R.
La ministra d'Administracions Públiques,
ELENA SALGADO MÉNDEZ
ANNEX
Carmen Alcolado Jaramillo i Ana Enguídanos Weyler, secretàries de la Comissió Mixta prevista en la disposició transitòria primera de l'Estatut d'Autonomia de la Comunitat Valenciana,
Certifiquen:
Que en el Ple de la Comissió Mixta, celebrat el dia 24 de març de 2009, es va adoptar un acord sobre traspàs a la Comunitat Valenciana dels mitjans personals adscrits a l'Hospital General Bàsic de la Defensa de València, en els termes que a continuació s'expressen:
A) Normes constitucionals, estatutàries i legals en què s'empara el traspàs
La Constitució, en l'article 149.1.16ª, reserva a l'Estat la competència exclusiva sobre sanitat exterior, bases i coordinació general de la sanitat.
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, establix en l'article 54.1 que és de competència exclusiva de la Generalitat l'organització, administració i gestió de totes les institucions sanitàries públiques dins del territori de la Comunitat Valenciana.
D'acord amb l'article 54.2 del mateix Estatut, correspon a la Generalitat, en matèria de Seguretat Social: a) El desplegament legislatiu i l'execució de la legislació bàsica de l'Estat, a excepció de les normes que configuren el règim econòmic d'esta; b) la gestió del règim econòmic de la Seguretat Social.
Finalment, l'article 54.4 de l'Estatut d'Autonomia de la Comunitat Valenciana assenyala que la Generalitat podrà organitzar i administrar per a aquelles finalitats, i dins del seu territori, tots els servicis relacionats amb les matèries abans mencionades i exercirà la tutela de les institucions, entitats i funcions en matèria de sanitat i seguretat social, i es reservarà l'Estat l'alta inspecció per a l'exercici de les funcions i competències contingudes en este article.
El conveni de col·laboració entre el Ministeri de Defensa i la Generalitat Valenciana per a regular l'ús compartit civil i militar de les actuals instal·lacions de l'Hospital General Bàsic de la Defensa a València, subscrit l'1 de juliol de 2008 (Boletín Oficial del Estado número 174, de 19 de juliol de 2008) establix, en la seua clàusula quarta, que mitjançant un reial decret s'efectuarà el traspàs a la Comunitat Valenciana del personal civil del dit Hospital.
Finalment, la disposició transitòria primera de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, regulen la forma i condicions a què han d'ajustar-se els traspassos de funcions i servicis de l'administració de l'Estat a la Comunitat Valenciana.
Sobre la base d'estes previsions normatives, procedix efectuar el traspàs a la Comunitat Valenciana dels mitjans personals adscrits a l'Hospital General Bàsic de la Defensa de València.
B) Mitjans personals objecte de traspàs a la Comunitat Valenciana
1. El personal funcionari i laboral adscrit als servicis que es traspassen apareix reflectit nominalment en les relacions adjuntes números 1.1 i 1.2. Dita personal passarà a dependre de la Comunitat Valenciana en els termes legalment previstos per l'Estatut d'Autonomia i la resta de normes en cada cas aplicables i en les mateixes circumstàncies que s'especifiquen en els seus expedients de personal.
2. Els òrgans competents de la Sotssecretaria del Ministeri de Defensa notificaran als interessats el traspàs i la seua nova situació administrativa quan el Govern aprove este acord per reial decret.
Així mateix, en el termini previst en l'apartat D) d'este acord, es remetrà als òrgans competents de la Comunitat Valenciana una còpia certificada de tots els expedients del personal traspassat, així com dels certificats d'havers referits a les quantitats meritades durant l'any 2009.
3. En el cas que fóra necessari introduir correccions o rectificacions en les referides relacions de personal, es duran a terme, prèvia constatació per ambdós administracions, per mitjà de certificat expedit per la Secretaria de la Comissió Mixta de Transferències.
4. S'apodera el president i el vicepresident de la Comissió Mixta de Transferències perquè, en el cas que es requerira executar sentències judicials o introduir modificacions com a conseqüència d'errors materials de les relacions 1.1 i 1.2 que impliquen variacions del cost efectiu, s'aprove prèvia conformitat d'ambdós representacions, el corresponent acord d'ampliació de mitjans personals i econòmics complementari a l'acord de traspàs, sense necessitat de reunir novament el Ple de la Comissió Mixta de Transferències.
C) Valoració de les càrregues financeres dels servicis traspassats
1. La valoració provisional l'any base 1999 que correspon al cost efectiu anual dels mitjans que es traspassen a la Comunitat Valenciana s'eleva a 4.557.224,36 euros. La dita valoració serà objecte de revisió en els termes establits en l'article 16.1 de la Llei 21/2001, de 27 de desembre, per la qual es regulen les mesures fiscals i administratives, del nou sistema de finançament de les comunitats autònomes de règim comú i ciutats amb estatut d'autonomia.
2. El finançament, en euros de 2009, que correspon al cost efectiu anual, és el que es recull en la relació número 2.
3. Transitòriament, fins que es produïsca la revisió del fons de suficiència com a conseqüència de la incorporació a este del cost efectiu del traspàs, este cost es finançarà per mitjà de la consolidació en la secció 32 dels Pressupostos Generals de l'Estat, dels crèdits relatius als distints components del cost esmentat, pels imports que es determinen, susceptibles d'actualització pels mecanismes generals previstos en cada Llei de Pressupostos Generals.
D) Documentació i expedients del personal que es traspassa
L'entrega de la documentació i expedients referits en el segon paràgraf de l'apartat B).2 d'este acord, es realitzarà en el termini d'un mes des de la data d'efectivitat d'este acord, de conformitat amb el que disposa l'article 8 del Reial Decret 4015/1982, de 29 de desembre.
E) Data d'efectivitat del traspàs
El traspàs dels mitjans personals objecte del present acord tindrà efectivitat a partir del dia 1 d'abril de 2009.
I perquè conste, s'expedix la present certificació.
Madrid, 24 de març de 2009.- Les secretàries de la Comissió Mixta: Carmen Alcolado Jaramillo i Ana Enguídanos Weyler.


Còpia Permalink ELI